Zephany Nurse-saak: Slotbetoog binnekort aangehoorLt.kol. Mike Barkhuizen. Foto: ANA Barkhuizen het ter verswarende omstandighede getuig in die vonnisverhoor van die vrou van Lavender Hill wat Zephany op 30 April 1997 langs haar ma se bed uit die Groote Schuur hospitaal ontvoer het. Haar ware identiteit is eers byna twee dekades later aan die lig gebring. Barkhuizen, wat al die afgelope 42 jaar ŉ polisiebeampte is, is tans in diens van die Valke. Hy het voor die hof getuig dat alle misdade in Suid-Afrika op ŉ databasis ingevoer word en daar word ŉ kode aan elke tipe misdaad gekoppel. Hy het vanaf hierdie databasis ontvoeringstatistieke getrek en dit aan die hof voorgelê. Hy het gesê van die 155 kinders wat in 1997 as vermis aangemeld is, is 148 weer teruggekry. Sewe word steeds vermis. Zephany was die 698ste persoon wat daardie jaar as vermis aangemeld is. Volgens Barkhuizen was daar ses sake geopen van babas wat uit hospitale in die Wes-Kaap ontvoer is tussen 1997 en 2016. Hy het aan die hof gesê dat ontvoerings al sedert 1997 ŉ prioriteit vir die polisie is, maar dat daar destyds nie gespesialiseerde ondersoekeenhede vir hierdie misdaad was nie. “Tegnologie speel ŉ groot rol en speurders het deesdae beter hulpbronne tot hul gebruik. In 1997 was hulle baie afhanklik van plaaslike koerante om oor iets te berig, waar so ’n ondersoek vandag baie meer intensief is. Nieregeringsorganisasies soos die Pink Ladies help ook en dit is makliker om publisiteit te kry. Die ondersoeke het ten goede verander,” het Barkhuizen gesê. Barkhuizen het ook getuig oor bewerings dat die beskuldigde met Zephany kontak gehad het terwyl sy op borgtog uit was, wat ŉ oortreding van haar borgtogvoorwaardes sou wees. Daar is ondersoek ingestel na die bewerings, maar daar is volgens hom geen direkte bewyse dat die vrou met Zephany kontak gemaak het nie. “Die bron van die bewerings het gekom van die Nurse-familie. Ek het albei wonings besoek, waar die kind bly en waar die beskuldigde gebly het. Ons kon geen bewyse [vir die bewerings] vind nie,” het hy gesê. Die beskuldigde se borgtog is in Maart vanjaar teruggetrek nadat sy skuldig bevind is aan ontvoering. Die slotbetoog in die saak sal Donderdag aangehoor word. Die regter-president van die Wes-Kaapse hooggeregshof het bevind die sensitiewe inligting wat Zephany vroeër die week in camera in haar getuienis gelewer het, kan nie weer in die slotargumente genoem word nie. “Dit sal die joernaliste se kos wees,” het hy gesê.